
J e g y z ő k ö n y v

Készült a Bácsalmás Város Önkormányzat Képviselő-testületének 2012. október 25-én, 16 óra  50 perc  kezdettel, Bácsalmáson, a Polgármesteri Hivatal földszinti kistanácskozójában  megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, Bailo Amadou, dr. Bakó Mária Lujza, Bánfi Attila, Nagy Gábor,  Pálmai Zoltán, dr. Tanács Róbert és Turcsányi Csaba  képviselők (9);

Dr. Keresztury Monika jegyző, Kozák Gáborné aljegyző, Farkas Zoltánné szociális, egészségügyi és családvédelmi osztályvezető és  Snyehola Gézáné mb. gazdasági osztályvezető (4). 

Jegyzőkönyvvezető: Susárszki Ferencné testületi ügyintéző. 

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből mindenki jelen van (100 %). Jegyzőkönyv-hitelesítőknek dr. Tanács Róbert és Turcsányi Csaba képviselőket javasolja. Az írásban kiküldött napirendi pontok  közül a zárt ülésre tervezett - CHEMIUM Kft. által benyújtott beruházási elképzeléshez hozzájáruló nyilatkozat adása a  Bácsalmás, Dugonics u. 21. (270/2 hrsz.) szám alatti ingatlan vonatkozásában – témát javasolja levenni, mert a város Rendezési Terve szerint az adott helyen egy út szerepel, amely miatt az építéshatóság nem tudja majd engedélyezni a beruházási elképzelést. Az érintettel egyeztettek, és holnap másik lehetséges helyszínt  néznek meg, amely nem önkormányzati tulajdonban van. Javasolja továbbá a 2. napirendi pont tárgyalását előre venni.  A javaslatát elfogadás céljából szavazásra bocsátja. 

A Képviselő-testület egyhangúlag (9 igen szavazattal) az alábbi határozatot hozza: 

256/2012. (X. 25.) Bácsalmás v. öh. 

Jegyzőkönyv-hitelesítők kijelölése, 

napirend megállapítása 




Határozat 
A) Bácsalmás Város Önkormányzat Képviselő-testülete   dr. Tanács Róbert és Turcsányi Csaba képviselőket jelöli ki jegyzőkönyv-hitelesítőknek. 

B) Bácsalmás Város Önkormányzat Képviselő-testület a 2012. október 25-i rendkívüli ülésén az alábbi napirendi pontokat tárgyalja meg: 

1.  Döntés a hivatali szervezet további működtetéséről és helyszínéről 

2. A Megállapodás megkötése a járási hivatalok kialakításához
1. napirendi pont 

Döntés a hivatali szervezet további működtetéséről és helyszínéről 

(A 2. számú előterjesztés írásban mellékelve.) 
Németh Balázs polgármester ismerteti az előterjesztés lényegét és elmondja, hogy tudomása szerint Tataháza, Bácsszőlős, Csikéria és Mátételke közös hivatalt tervez létrehozni. A mai napon együtt utazott a kunbajai polgármester asszonnyal, és elmondása szerint képviselő-testületi döntés nincsen még, de Bácsalmással szeretnének közös hivatalt létrehozni. Ismeretei szerint, ha egy kisebb település kezdeményezi a csatlakozást, akkor a törvény értelmében nem lehet visszautasítani. Tájékoztatásul elmondja, hogy a járási hivatal az épület földszinti részét teljes egészében elfoglalja majd, ezért a megmaradó részen nem fog elférni a hivatal, mert a kistérségnek is működnie kell még, hiszen az óvodai feladatellátás miatt ezt a tanévet még végig kell vinnie. A kistérségnek  2013. június 30-ig át kell alakulnia társulássá. 

Pálmai Zoltán képviselő, a Humánpolitikai Bizottság elnöke elmondja, hogy a HpB az önálló hivatal működését javasolta, mert nem volt ismert számukra Kunbaja szándéka.  A bizottság támogatta még a jelenlegi szakiskola épületébe való átköltözést úgy, hogy a kollégium épületében kapna helyet a szakiskola. 
Turcsányi Csaba képviselő tájékoztatásul elmondja, hogy a Pénzügyi és Fejlesztési Bizottság szintén az önálló hivatal működését támogatta, mert nem tudták, mi a szándéka Kunbajának, valamint a Hősök tere 2. szám alatti épületbe való átköltözéssel is egyetértettek, és javasolták műszakilag felmérni az ingatlant annak érdekében, hogyan fér majd el a hivatal. 
Nagy Gábor képviselő ismerteti a Jogi és Ügyrendi Bizottság döntését, mely szerint az önálló hivatal működését és az átköltözést is támogatták. Véleménye szerint keresni kellene még egy önkormányzati ingatlant azért, ha a Hősök tere 2. szám alatti épületben nem fér el a hivatal, akkor legyen még egy lehetséges helyszín, akár a Városháza II. emeleti része is szóba kerülhetne. 
Németh Balázs polgármester köszöni a bizottsági elnökök tájékoztatóját, és hozzáteszi, ha a kunbajai testület eldönti a Bácsalmáshoz való csatlakozást, akkor nincs mit tenni, a jogszabályt be kell tartani. A hivatal átköltözését jó ötletnek tartja és támogatja, bár kényes kérdés származhat belőle, mert tudomása szerint a járási hivatal a  közös telefonközpont és szerver használatát képzeli el.  
Bailo Amadou képviselő minél hamarabb javasolja a hivatal átköltözését, mert nem jó a közösködés. Véleménye szerint a közös telefont és szervert szét kell választani, a hivatalét át kell vinni. 

Tóth Árpád alpolgármester tájékoztatásul elmondja, hogy a telefonközpont és a szerver az önkormányzat tulajdonában van, a járási hivatallal kapcsolatos megbeszélésen nem kérdeztek az érintettek, hanem diktáltak. Az említett eszközök külön épületben való alkalmazását nem lehet megosztani, a beszerzése viszont plusz költséget jelent majd a járásnak.  Kérdés számára, mikor célszerű bejelenteni a hivatal költözését, mert nem hiszi, hogy örülni fognak neki. 
Németh Balázs polgármester szerint hosszú távon úgy sem lenne elég hely, mert a társulást és a tankerületet  is ebben az épületben tervezte elhelyezni. 

Dr. Keresztury Monika jegyző úgy gondolja, hogy a Kormányhivatalnak a költözés bejelentésére soha nem lesz alkalmas időpont, mert az nekik mindenképpen plusz költséget jelent majd. A Kormányhivatal már előre jelezte, hogy a járási hivatal nem fog elférni a földszinten. A megbeszélésen elmondták, hogy a hivatal nem fog bérelni helyiséget, kétszer pedig nem célszerű költözni. Jobb lenne mindjárt az új helyen kezdeni az évet. A tegnapi bizottsági ülés után az osztályvezetőktől a jövő hétre kérte a javaslatot, hogyan gondolják az egyes osztályok elhelyezését, majd ennek  ismeretében készülne el a tervrajz. A nagyobb helyiségeket gipszkartonnal le lehet választani, száraz technológiával gondolták kialakítani a helyiségeket a hivatal elhelyezésére. Ennek megvalósításához mielőbbi képviselő-testületi döntésre van szükség. A közös hivatal létrehozásával kapcsolatban jól mondta a polgármester, hogy a kisebb hivatali kezdeményezést nem szabad visszautasítani a jogszabály szerint, de fel kell mérni, mit vállalnak a közös hivatal létrehozásával. Javasol annak utánanézni, hogy az étintett településsel mit kell felvállalni. Ismeretei szerint Kunbaja település pénzügyileg súlyos helyzetben van, a település adóssága meghaladja Bácsalmásét, és pluszként jelentkeznek még a bírósági perei is. Véleménye szerint nem véletlen, hogy a kis települések nem szeretnének Kunbajával közös hivatalt létrehozni. Ha Bácsalmás Kunbajával közös hivatalt hoz létre, a járási székhelytelepülésnek kell dönteni, ha valamely ügyben nem születik közös döntés.  Másképpen rendelkezik a jogszabály, ha azonos rangú településekről van szó, mert abban az esetben csak közös akarattal hozható döntés. Természetesnek tartja, ha nem lesz más választása a településnek, akkor vállalnia kell a közös hivatal létrehozását Kunbajával. Ismeretei szerint Bányai Gábor országgyűlési képviselő is az önálló hivatal létrehozását javasolta.  
Nagy Gábor képviselő szerint nem sok választási lehetőségük van, de egyelőre támogatja az önálló hivatal létrehozását. 

Pálmai Zoltán képviselő kérdésesnek tartja, hogy mit reagál majd Madaras, ha Kunbaja közös hivatal létrehozása iránti kérelemmel fordul hozzá. 

Németh Balázs polgármester egyetért az önálló hivatal létrehozásával, de ha Kunbaja kezdeményezi a közös hivatal létrehozását, akkor vállalnia kell a településnek. Javasolja felkérni a jegyzőt a szakiskola jelenlegi épületének műszaki felmérésére az apparátus elhelyezése céljából. Ha végleges döntés születik, akkor jelezni fogja a Kormányhivatalnak a költözés tényét. 

Dr. Keresztury Monika jegyző tájékoztatásul elmondja, hogy a gimnázium igazgatója is egyetértett a szakiskolának a kollégiumba való átköltözésével. 

Nagy Gábor képviselő elmondja, hogy a Jogi és Ügyrendi Bizottság javasolja a körjegyzőségre kötött megállapodás felmondását. 
Németh Balázs polgármester úgy tudja, hogy Mátételke már meghozta a megállapodás felbontásával kapcsolatos döntését. 

Dr. Keresztury Monika jegyző tájékoztatásul elmondja, hogy társulás keretében látták el a körjegyzői feladatokat, amelynek felbontására előterjesztést fog készíteni a novemberi soros ülésre. 
Németh Balázs polgármester támogatja önálló hivatal létrehozását, és javasolja felkérni a jegyzőt a Hősök tere 2. szám alatti ingatlan műszaki felmérésére az apparátus átköltözése céljából. 
Bailo Amadou képviselő határidőt javasol megjelölni a Kormányhivatal költözéssel kapcsolatos  tájékoztatására. 

Dr. Keresztury Monika jegyző tájékoztatásul elmondja, hogy a következő előterjesztés határozati javaslatának mellékletében szereplő megállapodásban a telefonközpont és a szerver közös használata szerepel, amely témában meghozandó döntés függvényében dől el, hogyan történjen majd a közös berendezések és a programok használata. Véleménye szerint a megállapodás 1/a. és 1/b. pontja ellentmond egymásnak, mert az egyikben a kizárólagos használat, míg a másik pontban a közös használat szerepel. 
Németh Balázs polgármester megkérdezi, kapott-e meghívást a mai ülésre a Kormányhivatal. 

Dr. Keresztury Monika jegyző válaszában elmondja, hogy az e-mailen megküldött  meghívó  mellett telefonon is értesítve lettek, amelyre azt válaszolták, hogy nem tudnak részt venni a mai ülésen. 

Bailo Amadou képviselő szerint mindenképpen jelezni kell a Kormányhivatal részére az apparátus átköltözését. 

Dr. Keresztury Monika jegyző úgy tudja, hogy a jánoshalmi apparátus is külön épületbe költözik át. 

Németh Balázs polgármester ígéri, hogy holnap telefonon értesíti a Kormányhivatalt az átköltözésről. Szavazásra bocsátja az alábbi határozat szó szerinti szövegét. 
A Képviselő-testület egyhangúlag (9 igen szavazattal) a következők szerint határoz: 

257/2012. (X. 25.) Bácsalmás v. öh. 

Döntés a hivatali szervezet további 

működtetéséről és helyszínéről 




Határozat 
1. Bácsalmás Város Önkormányzat Képviselő-testülete (továbbiakban: Képviselő-testület)  elfogadja  a hivatali szervezet további működéséről szóló tájékoztatást, és előzetes döntést hoz önálló polgármesteri hivatal létrehozásának megkezdéséről.   

2. A Képviselő-testület  megbízza  a Polgármestert a hivatal létrehozásával kapcsolatos konkrét tervező, döntés-előkészítő feladatok irányításával, a végrehajtási feladatok koordinálásával, a hatáskörébe tartozó döntések meghozatalával, a konkrét teendőkkel kapcsolatos intézkedések számbavételével. 

3.  A Képviselő-testület úgy dönt, hogy a hivatali apparátus a Bácsalmás, Hősök tere 2. szám alatti  épületében működjön tovább. 

4.  A Képviselő-testület felkéri a Jegyzőt  a hivatali apparátusnak a  Bácsalmás, Hősök tere 2. szám alatti épületbe történő átköltözés lehetőségének megvizsgálására, és műszaki kidolgozására.  

5. A Képviselő-testület felhatalmazza a Polgármestert a szükséges intézkedések megtételére. 

Határidő: azonnal 

Felelős: Németh Balázs polgármester 


  Dr. Keresztury Monika jegyző 

A határozatról értesül: 

- kivonattal: 
1. Németh Balázs polgármester 



2. Dr. Keresztury Monika jegyző 




3. Környékbeli települések polgármesterei 

2. napirendi pont 
Megállapodás megkötése a járási hivatalok kialakításához 
(Az előterjesztés mellékleteivel együtt írásban mellékelve.) 
Németh Balázs polgármester tájékoztatásul elmondja, hogy a Kormányhivataltól reggel jelezték részére, hogy a járási hivatal kialakításához kiválasztott munkavállalók miatt több településen is problémát fog okozni az, hogy nem marad meg a működéshez szükséges minimális létszám, ezért Tataháza nem adná át a Kormányhivatal által kijelölt személyt. A Kormányhivatal akkor tudja elfogadni ezt a kérést, ha Bácsalmás pótolja a hiányzó  munkavállalót. 
Tóth Árpád alpolgármester a pótlólag kapott kiegészített személyi összetételt tartalmazó táblázatra kérdez rá. 

Dr. Keresztury Monika jegyző elmondja, hogy a kiadott anyag 1,5 hónapos egyeztetés alapján készült el. Amint polgármester is jelezte, hogy ma telefonon értesültek arról, Tataháza nem adná át a Kormányhivatal által kiválasztott munkavállalót, ezért a polgármester és az alpolgármester szerint Bácsalmásnak kellene biztosítani. E véleménnyel nem ért egyet, mert Mátételkéről is az egyetlen szociális ügyintézőt választották ki, mégsem mondták vissza. Az üggyel kapcsolatban telefonon jelezték részére a megyétől, hogy a polgármester felajánlott egy plusz létszámot. A Kormányhivatal illetékesének is elmondta, hogy nem ért egyet a polgármesterrel az  általa felajánlott létszám tekintetében, mert kevesebb létszámmal nem tudja ellátni a feladatot, de mégis felajánlotta azt a köztisztviselőt, akit már korábban is javasolt, végül egy takarítónőt vesznek át a járási hivatalhoz. Karáné Vanyó Ágnes azért került fel a listára, mert év végén lejár a szerződése, és a Kormányhivatal szívesen átveszi Dezső Mónika munkába állásáig. 
Bailo Amadou képviselő aziránt érdeklődik, hogy a kistérségben dolgozók közül nem lehet-e valakit felajánlani a járáshoz, hogy a kistérségi társulás megszűnése után ne maradjanak munkanélküliek. Másik kérdése az lenne, hogy akit átvesznek a járási hivatalhoz, azt biztosan megtartják-e. 
Németh Balázs polgármester válaszában elmondja, hogy a kistérségben nagy átfedés lesz a tankerület felállásával kapcsolatban, mert oda 4 álláshelyre és egy vezetőre lesz szükség, hiszen marad ott néhány feladat. 
Dr. Keresztury Monika jegyző kiegészítésül elmondja, hogy hosszas egyeztetés után ígéretet kapott arra, hogy a járási hivatalhoz minden ügyintézőnek megfelel a végzettsége, és szükség lesz rájuk. Az okmányirodai dolgozóknak kell majd képzésen részt venniük. 
Németh Balázs polgármester a módosított személyi feltételeket elfogadásra ajánlja azzal, hogy  a szervert és a telefonközpontot nem tudják közös használatba adni. 

Farkas Zoltánné osztályvezető úgy tudja, hogy az ABACUS szociális programmal kapcsolatban is gond lehet. 

Snyehola Gézáné mb. gazdasági osztályvezető információja szerint az ABACUS programot át kell dolgozni, és az új felhasználóval kell majd szerződést kötni. 

Bailo Amadou képviselő a járási hivatal személyi összetételénél látja, hogy az aljegyző is közöttük van, ezért megkérdezi, meddig maradhat a hivatal aljegyző nélkül.

Dr. Keresztury Monika jegyző válaszában elmondja, hogy az idén még a képviselő-testület hatáskörébe tartozik a jegyző és az aljegyző kinevezése, de 2013. január 1-jétől a polgármester nevezi ki a jegyzőt és az aljegyzőt.  Véleménye szerint célszerű lenne még az idén kiírni az aljegyzői  pályázatot, jövőre pedig a kinevezni. 
Németh Balázs polgármester a járási hivatalok létrehozásával kapcsolatos  megállapodást a módosított személyi feltételekkel együtt  elfogadásra ajánlja azzal, hogy a telefonközpontot és a szervert költözés miatt nem tudják  közös használatba adni. 

A Képviselő-testület 8 igen, 1 tartózkodással (Bailo Amadou) a következők szerint határoz: 

258/2012. (X. 25.) Bácsalmás v. öh. 

Megállapodás megkötése a járási
hivatalok kialakításához





Határozat 

1. Bácsalmás Város Önkormányzata Képviselő-testülete (továbbiakban: Képviselő-testület) úgy dönt, hogy a járási hivatalok kialakításával kapcsolatban átadásra kerülő ingó- és ingatlanvagyonra és a kijelölt munkavállalók áthelyezésére vonatkozó megállapodást jelen határozat melléklete szerint azzal a módosítással fogadja el, hogy a 8/4 mellékletben szereplő két szervert és a 8/11 mellékletben szereplő telefonközpontot költözés miatt nem tudja közös használatba adni.  
2. A Képviselő-testület felhatalmazza a Polgármestert a megállapodás aláírására.

Határidő: azonnal

Felelős: Németh Balázs  polgármester

A határozatról értesül: 

- kivonattal: 1. Németh Balázs polgármester 



2. Dr. Keresztury Monika jegyző 



3. Gazdasági Osztály 



4. Dr. Kerényi János Kormánymegbízott, BKKM-i 



    Kormányhivatal 

A 258/2012. (X. 25.) Bácsalmás v. öh határozat melléklete jelen nyílt ülési jegyzőkönyv 1. számú melléklete.  
Németh Balázs polgármester köszöni a megjelentést, mivel egyéb napirend nincs, az ülést 17 óra 42 perckor berekeszti. 

K. m. f.

Németh Balázs 





Dr. Keresztury Monika

              polgármester 






jegyző 

Dr. Tanács Róbert 





Turcsányi Csaba
képviselők, jegyzőkönyv-hitelesítők 

1. számú melléklet a 2012. október 25-i nyílt ülési jegyzőkönyvhöz 

Melléklet a 258/2012. (X. 25.) Bácsalmás v. öh. határozathoz

Megállapodás a járási hivatalok kialakításához

amely létrejött egyrészről:

Németh Balázs polgármester,
a Bácsalmás Települési Önkormányzat (a továbbiakban Önkormányzat) képviselője,

mint átadó/használatba adó (a továbbiakban együtt: Átadó)

másrészről:

Dr. Kerényi János kormánymegbízott,

Bács-Kiskun Megyei Kormányhivatal képviselője

mint átvevő/használatba vevő (a továbbiakban együtt: Átvevő)

– együttesen: Felek – között az alulírott napon és helyen az alábbi feltételekkel:

I.
BEVEZETŐ RENDELKEZÉSEK

Magyarország Országgyűlése a járások kialakításáról, valamint egyes ezzel összefüggő törvények módosításáról szóló 2012. évi XCIII. törvényben (a továbbiakban: Törvény) úgy rendelkezett, hogy a települési önkormányzatok mindazon vagyona és vagyoni értékű joga, amelyek a jogszabály által meghatározott, átvételre kerülő államigazgatási feladatok ellátását biztosítják 2013. január 1-jén a Magyar Állam ingyenes használatába kerülnek. Mindezek alapján Felek az ingyenes használati jog alapításához, a Törvény alapján egyéb jogcímen átkerülő vagyonelemekhez kapcsolódó részletkérdésekről, valamint a feladatellátáshoz kapcsolódó létszámátadásról megállapodást kötnek.

A megállapodás célja a 2013. január 1-jétől létrejövő fővárosi és megyei kormányhivatalok járási (fővárosi kerületi) hivatalaihoz (a továbbiakban: Járási Hivatalok) kerülő államigazgatási feladatok ellátásának biztosítása érdekében a korábban ezen feladatellátást szolgáló önkormányzati vagyon és vagyoni értékű jog ingyenes használati, illetve egyéb jogcímen történő átadás feltételeinek, az ehhez kapcsolódó eljárás lebonyolításához szükséges keretek meghatározása.

II.
A MEGÁLLAPODÁS TÁRGYA

A megállapodás tárgya a járásokhoz átkerülő államigazgatási feladatok ellátását biztosító önkormányzati tulajdonban lévő ingatlan és ingó vagyon, továbbá vagyoni értékű jog Magyar Állam általi ingyenes használati, illetve – az előbbi vagyoni elemeken túlmenően – az Átadó döntése szerint egyéb jogcímen történő jogának alapításához kapcsolódó főbb feladatok, illetve a Felek jogainak és kötelezettségeinek a meghatározása.

Amennyiben az átvételre kerülő államigazgatási feladatok ellátását szolgáló valamely ingó vagy ingatlan vagyon bérleti vagy más szerződés alapján van az Átadó használatában, a Magyar Állam a használat időtartama alatt beléphet a szerződésbe.

Átadó döntése alapján az átvételre kerülő államigazgatási feladatok ellátására megfelelő állapotú és méretű ingatlant ajánlhat fel. Ebben az esetben az ingatlan tulajdonjoga a Magyar Államra száll.

Az átkerülő feladat és az annak ellátását szolgáló vagyon használati jogának, illetve az egyéb jogcímen átvételre kerülő vagyon átadásához kapcsolódó jogviszonyok tekintetében a jogutódlásra és az átvett vagyonnal való gazdálkodásra a Törvény, az államháztartásról szóló 2011. évi. CXCV. törvény, az államháztartásról szóló törvény végrehajtásáról szóló 368/2011. (XII. 31.) Korm. rendelet, a nemzeti vagyonról szóló 2011. évi CXCVI. törvény, az állami vagyonról szóló 2007. évi CVI. törvény és az állami vagyonnal való gazdálkodásról szóló 254/2007. (X. 4.) Korm. rendelet, és a Polgári Törvénykönyvről szóló 1959. évi IV. törvény rendelkezései az irányadóak.

III.
A MEGÁLLAPODÁS FELTÉTELEI

Átadó és Átvevő a feladatok ellátásához kapcsolódó vagyon ingyenes használatba vétele, illetve egyéb jogcímen történő átvétele során kölcsönösen együttműködve járnak el. Az együttműködés keretében Átadó közreműködik a járási biztos, vagy a kormánymegbízott által meghatalmazott képviselő jogszabályban meghatározott, átvétellel kapcsolatos feladatainak ellátásában is.

Átadó a Törvény mellékletében szereplő, jelen megállapodás elválaszthatatlan részét képező teljességi nyilatkozat aláírásával teljes körű felelősséget vállal az általa tett nyilatkozatok és az átadott adatok, információk, tények, okiratok, dokumentumok valóságtartalmáért, teljes körűségéért és az érdemi vizsgálatra alkalmas voltáért.

Átadó felelősséget vállal továbbá azért, hogy az ingyenes használatra átadott vagyontárgyak állaga a birtokba vétel időpontjakor alkalmas az átvett államigazgatási feladatellátás technikai feltételeinek biztosítására és a rendeltetésszerű használatra.

IV.
A MEGÁLLAPODÁS TARTALMA

Átadó és Átvevő megállapodnak, hogy jelen megállapodásban rögzítik az ingatlan és ingó vagyon használatba adásának tárgyi, dologi, pénzügyi feltételeit, az átvételre kerülő államigazgatási feladatokat ellátó köztisztviselők és munkavállalók, illetve álláshelyek számát, illetve rendelkeznek a megállapodás aláírását követően az átadásig keletkező jogokról és kötelezettségekről.

1.
Ingatlanok használatba adása

1.1.
Átadó tulajdonában lévő ingatlanok

Az Átadó tulajdonában lévő ingyenes használatba adási eljárásban érintett ingatlanok felsorolását, illetve az ingatlanok adatait az 1. számú melléklet tartalmazza. Az Átadó által a Járási Hivatalnak átengedett ingatlanhoz kapcsolódó pályázatok felsorolását a 7. számú melléklet tartalmazza.

a) Felek rögzítik, hogy az 1. számú mellékletben felsorolt ingatlanokat Átvevő kizárólagosan használhatja.

A kizárólagosan használt ingatlanok esetében a Járási Hivatal viseli az ingatlan fenntartásával, üzemeltetésével, karbantartásával kapcsolatos költségeket. Ezek közé tartoznak különösen a közüzemi szolgáltatások díjai, az ingatlan rendeltetésszerű használatából eredő, illetve a Járási Hivatal foglalkoztatottai által okozott kisebb hibák javítása. Az ezeken kívüli, különösen az épület szerkezetét is érintő átalakítások, felújítások, rekonstrukciók elvégzése annak a félnek a kötelezettsége, akinek az átalakítás, a felújítás, a rekonstrukció az érdekében áll, illetve aki azt szükségesnek tartja.

b) Felek rögzítik, hogy az 1. számú mellékletben felsorolt ingatlanokat a Járási Hivatal az Átadóval közösen jogosult használni.

A közösen használt ingatlanok esetében az ingatlan fenntartásával, üzemeltetésével, karbantartásával kapcsolatos költségeket az Átadó és a Járási Hivatal közösen viselik Felek által közösen meghatározott megosztás szerint. Ezek közé tartoznak különösen az ingatlan mindennapos használatából eredő kisebb hibák javítása. A közösen használt ingatlanok esetében a megosztásra kerülő, illetve a kizárólag az Átadót terhelő költségek behatárolására a kizárólagosan használt ingatlanokra vonatkozó pontban meghatározottakat kell alkalmazni.

Átadó és Átvevő kötelezettséget vállal arra, hogy a közös használatú és üzemeltetésű ingatlanok kiadásainak megosztása érdekében 2013. január 31-ig ingatlanonkénti bontásban külön megállapodást kötnek.

Az Átadó és az Átvevő megvizsgálja annak a lehetőségét, hogy az Átvevő által kizárólagosan, illetve az Átadó és az Átvevő által közösen használt ingatlanok, ingatlanrészek tekintetében a közüzemi költségek mérését szolgáló órák megosztásra, illetve az Átvevő nevére kerülhetnek-e.

1.2. 
Az Átadó által bérleti, vagy egyéb szerződés alapján használt ingatlanok

Az Átadó által bérleti vagy egyéb szerződés (a továbbiakban: szerződés) alapján használt, az államigazgatási feladat ellátására szolgáló ingatlanok adatait, valamint ingatlanonként a szerződésből fakadó kötelezettségek (különös tekintettel a szerződésben meghatározott, a kötelezettet terhelő költségek) felsorolását a 2. számú melléklet tartalmazza.

Átadó az együttműködés keretében betekintést enged Átvevőnek, illetve a járási biztosnak a vonatkozó szerződésbe, annak érdekében, hogy a Törvény által biztosított, a szerződésbe félként történő belépésről megalapozott döntés születhessen. Mindemellett Átadó az alanyváltozást megelőzően a betekintési jog biztosításán túl részletesen, külön is tájékoztatja Átvevőt az érintett szerződés, valamint az ingatlan lényeges elemeiről (pl. havi bérleti díj összege, egyéb kötelezettségek, ingatlan állapota).

Átvevő a szerződés, illetve a szerződésből fakadó jogok és kötelezettségek ismeretében dönt arról, be kíván-e lépni szerződésbe. A belépés időpontjától az Átvevőt illetik meg a bérleti (vagy egyéb) szerződésből származó jogok, illetve a Átvevőt terhelik a bérleti (vagy egyéb) szerződésből fakadó kötelezettségek. A bérleti (vagy egyéb) szerződésbe való belépés feltétele, hogy ahhoz a bérbeadó írásbeli hozzájárulását adja.

Az Átvevőnek a szerződésbe félként történő belépésre vonatkozó nyilatkozata jelen megállapodás részét képezi. Felek a nyilatkozat értelmében megállapodnak, hogy a 2. számú mellékletben szereplő ingatlanok tekintetében Átvevő a használat időtartamára 2013. január 1. napjával kezdődően beléphet a szerződésbe.

1.3. 
Az Átadó tulajdonában lévő, jelzáloggal terhelt ingatlanok

Az Átadó tulajdonában lévő, jelzálogjoggal terhelt és az ingyenes használatba, vagy tulajdonba adási eljárásban érintett ingatlanok felsorolását a 3. számú melléklet tartalmazza.

A jelzálogjog alapjául szolgáló kötelezettség – az ingatlan ingyenes használatba adását követően is – az Átadót terheli, ezért a jelzálogjoggal összefüggésben femerülő valamennyi intézkedési kötelezettség megtételére – az ingatlan ingyenes használatba adását követően is – az Átadó köteles. Az intézkedési kötelezettség felmerüléséről, valamint az azzal kapcsolatos intézkedés eredményéről az Átadó köteles haladéktalanul, írásban tájékoztatni az Átvevőt.

Amennyiben felmerül annak a lehetősége, hogy az érintett ingatlanok valamelyike tekintetében megnyílik a jelzálogjogosult kielégítési joga, köteles Átadó erről a tudomásszerzést követően haladéktalanul tájékoztatni Átvevőt.

Ha a 3. számú mellékletben felsorolt ingatlanok bármelyikét érintően a jelzálogjog jogosultjának kielégítési joga megnyílik, az Átadó köteles másik olyan, az előző ingatlannal azonos funkciójú és 
állapotú ingatlant felajánlani, amelyben továbbra is folyamatosan és fennakadás nélkül biztosított az államigazgatási feladat hatékony ellátása.

Az Átadó vállalja, amennyiben másik ingatlan felajánlására nem képes, egyezség létrehozását kezdeményezi a jelzálogjog jogosultjánál a kielégítési jog gyakorlásának elhalasztásáról. A kezdeményezésről és annak eredményéről az Átadó az Átvevőt írásban tájékoztatni köteles.

2.
Ingóságok használatba adása

A Törvény értelmében Átadó 2013. január 1. napjától kezdődően Átvevő használatába adja az átvételre kerülő államigazgatási feladatok ellátásához szükséges ingó vagyont. Az Átadó tulajdonában lévő és az ingyenes használatba adási eljárásban érintett ingóságokat az Átadó által összeállított, és a megállapodáshoz csatolt eszközkarton tartalmazza. Az infokommunikációs eszközállomány és a szerzői jog alá tartozó termékek tételes felsorolását a 8. számú mellékleten és külön eszközkartonon szükséges feltüntetni. A leltár hitelességét Átadó az aláírásával igazolja.

A Járási Hivatalba átkerülő gépjárművek felsorolását a 4. számú melléklet tartalmazza.

Az átvételre kerülő államigazgatási feladatok ellátásához szükséges ingóságok 2013. január 1. napjától Átvevő önálló gazdálkodási jogkörébe kerülnek. Amennyiben az Átvevő az ingóságok feletti ingyenes használati jogát egy, a tulajdonában, vagy egy más jogcímen használatában lévő ingatlanban kívánja gyakorolni, az Átadó és Átvevő az ingó vagyonelemek fizikai mozgatása során köteles együttműködni annak biztosítása érdekében, hogy az államigazgatási feladatellátáshoz szükséges ingó vagyonelemek 2013. január 1-jétől rendelkezésre álljanak. A használatba adás ingyenes és az átvételre kerülő államigazgatási feladatok ellátásának időtartamára szól. 

3.
A Járási Hivatalba kerülő foglalkoztatottak

A Törvény alapján az átvett feladatokat ellátók, valamint az ezzel összefüggésben funkcionális feladatokat ellátók álláshelyeinek a számát, munkakörökre illetve személyekre lebontva az 5. számú melléklet tartalmazza. Külön rögzíteni szükséges a betöltetlenül átadott státuszok számát. Átadó kötelezettséget vállal továbbá arra, hogy az 5. számú mellékletben szereplő köztisztviselők és munkavállalók személyi anyagát legkésőbb 2012. december 31-ig átadja Átvevőnek.

Az átvételre kerülő köztisztviselők és munkavállalók részére korábban nyújtott munkáltatói kölcsön visszafizetése a köztisztviselők és munkavállalók részéről változatlanul az Átadó javára történik. Amennyiben tanulmányi szerződéssel rendelkező köztisztviselő vagy munkavállaló kerül átvételre, a tanulmányi szerződés tekintetében az Átadó helyébe az Átvevő lép.

Amennyiben a megállapodás megkötése és a foglalkoztatottaknak a Járási Hivatalba történő átvétele közötti időpontban a foglalkoztatottak személye, vagy a foglalkoztatással összefüggő, e megállapodás 5. számú mellékletében meghatározott tény vagy adat megváltozik, azt Átadó három napon belül köteles írásban közölni Átvevővel.

4.
Átadó jogai és kötelezettségei

Átadó, mint tulajdonos évente ellenőrzi a kormányhivatal, mint Átvevő nemzeti vagyonnal való gazdálkodását. Amennyiben – akár az éves ellenőrzés során, akár más módon – az Átadó tudomására jut, hogy Átvevő a vagyont nem rendeltetésszerűen használja, vagy rongálja az Átvevőhöz fordulhat, aki köteles 15 napon belül a vagyon használatával kapcsolatos álláspontját írásban az Átadó részére eljuttatni. Amennyiben Átadó álláspontja szerint a nem rendeltetésszerű használat a továbbiakban is folytatódik Átadó az Átvevő felügyeleti szervéhez fordulhat intézkedés megtétele érdekében.

5.
Átvevő jogai és kötelezettségei

Átvevő köteles gondoskodni az általa használt ingó és ingatlan vagyon karbantartásáról, továbbá köteles viselni a rendeltetésszerű használattal összefüggésben felmerült üzemeltetési (beleértve a biztosítási) fenntartási és javítási költségeket. A rendeltetésszerű használat során elhasználódott, elveszett vagy elpusztult ingó vagyontárgyak pótlása az Átvevő kötelezettsége.

Átvevő az ingyenesen használatába adott vagyont rendeltetésszerűen a közvagyont használó személytől elvárható gondossággal használja, hatékonyan és költségtakarékosan működteti.

Átvevő a használatába kerülő ingó és ingatlan vagyont harmadik személy részére használatba vagy bérbe nem adhatja – kivétel ez alól, az Átadó jóváhagyásával, ha azt időlegesen nem használja –, továbbá nem terhelheti meg és nem idegenítheti el.

Átvevő az államigazgatási feladat ellátáshoz véglegesen feleslegessé vált vagyont köteles az Átadó részére visszaadni. Átvevő évente egyszer köteles jelenteni az Átadó felé a használatában lévő vagyont érintő lényeges változásokat.

6.
Vagyonkezelői jog

A Törvény alapján a Magyar Állam ingyenes használatába kerülő vagyontárgyak vagyonkezelője a használati jog keletkezésével egyidejűleg a fővárosi és megyei kormányhivatal lesz. A tulajdonos, valamint a vagyonkezelő a használattal és a működtetéssel kapcsolatos valamennyi fontos kérdést a közöttük létrejövő vagyonkezelési szerződésben rendezik. A Felek vállalják, hogy a vagyonkezelési szerződést legkésőbb 2013. június 30-ig megkötik.

A vagyonkezelői jog – a használati jog ingyenes átengedéséhez igazodóan – határozatlan időre, az átvételre kerülő államigazgatási feladat ellátásának az időtartamára jön lére.

A vagyonkezelő köteles a vonatkozó jogszabályok előírásai, valamint a mindenkor hatályos számviteli törvénynek és egyéb számviteli jogszabályokban foglaltaknak megfelelően adatszolgáltatási és nyilvántartási kötelezettségeinek eleget tenni, ennek keretében köteles az ingyenes használatba adott ingó vagyonra vonatkozó éves leltárt elkészíteni.

A vagyonkezelő a tulajdonosi ellenőrzést köteles tűrni, az ellenőrzés érdekében kötelezhető minden közérdekből nyilvános adat, valamint az önkormányzati vagyonra és vagyonkezelésre vonatkozó adat szolgáltatására és okirat bemutatására.
V.
EGYÉB RENDELKEZÉSEK

Átvevő a használatába kerülő valamennyi ingatlant érintően köteles intézkedni a használati jog ingatlan-nyilvántartásba történő bejegyzése iránt a megállapodás aláírását követően, de legkésőbb 2012. december 31-ig. Az ingatlan-nyilvántartásba történő bejegyzéshez szükséges „bejegyzési engedélyt” az Átadó írásbeli nyilatkozat formájában köteles megadni.

Felek kötelesek együttműködni annak érdekében, hogy a használatába adott gépjárművek tekintetében Átvevő a közúti közlekedési nyilvántartásba üzembentartóként bejegyzésre kerüljön. Felek megállapodnak abban, hogy a bejegyzéssel kapcsolatos költségek Átvevőt terhelik. Felek rögzítik továbbá, hogy a bejegyzést követően valamennyi a gépjármű használatával kapcsolatos költség Átvevőt terheli.

A Járási Hivatalnak átengedett vagyonelemeket érintő peres és nemperes, valamint végrehajtási eljárásokat a 6. számú melléklet tartalmazza.

Átvevő az ingyenes használat időtartama alatt Átadóhoz intézett egyoldalú nyilatkozatával bármikor lemondhat a vagyon vagy annak egy része használati jogáról. A lemondó nyilatkozatot a lemondás időpontját megelőzően legalább 30 nappal szükséges közölni az Átadóval. A használati jogról való lemondás tényét Átvevő köteles jelezni azon nyilvántartások felé, ahová a használati joga bejegyzésre került.

Felek tudomásul veszik, hogy használati jogról való lemondással egyidejűleg az adott vagyontárgy tekintetében megszűnik a vagyonkezelői jog is. Ennek tényét kötelesek haladéktalanul átvezetni a vagyonkezelési szerződésben is.

Átadó és Átvevő kapcsolattartókat jelölnek ki, akik a megállapodásból eredő feladatokat egyeztetik, illetve gondoskodnak a lebonyolítással kapcsolatos döntések előkészítéséről.

Átadó által kijelölt kapcsolattartó(k):

Neve: Németh Balázs 
Beosztása: polgármester 
Elérhetősége: 06-79/541-455
Átvevő által kijelölt kapcsolattartó:

Neve: Dr. Kiss József

Beosztása: BKMKH Koordinációs Osztály főosztályvezető-helyettes

Elérhetősége: 0676/513-727

Felek rögzítik, hogy kapcsolattartóik útján kölcsönösen tájékoztatják egymást a vagyonhasználatot érintő minden lényeges körülményről, tényről veszélyről, illetve változásról.

Átadó kötelezettséget vállal arra, hogy Átvevőt jelen megállapodás aláírását követő 3 munkanapon belül tájékoztatja a működőképesség fenntartása érdekében szükséges azonnali teendők (pl. pénzügyi műveletek, beszámolók, elszámolások, adatszolgáltatások teljesítése, meghosszabbítandó, felmondandó szerződések, kiírandó közbeszerzések stb.) megtételéről és határidejéről.

Átadó kötelezettséget vállal arra, hogy az ingyenes használatba kerülő ingatlanok és ingóságok működését biztosító, a Felek által közösen meghatározott szerződéseket – a szerződések feltételeit tekintve Átvevővel egyeztetve – 2013. március 31. napjáig meghosszabbítja azzal, hogy a 2013. január 1-jét követően a kötelezettségvállalás az Átvevőt terheli.

Felek kijelentik, hogy jelen megállapodás végrehajtása során a vonatkozó jogszabályi rendelkezéseket figyelembe véve az eljárási cselekmények során jóhiszeműen, együttműködve járnak el.

Felek rögzítik, hogy az átvett államigazgatási feladatok ellátására szolgáló vagyon elidegenítésére és megterhelésére 2013. január 1-jéig nem kerülhet sor. E rendelkezés alól kivételt képeznek azok a vagyonelemek, amelyeket érintő jogügyleteket Átadó a 2011. vagy a 2012. évben döntést hozott, és az abból befolyó bevételt Átadó a 2012. évi költségvetésében tervezte, továbbá Átvevő egyes vagyonelemeket érintően Átadó kérelmére felmentést adhat az elidegenítési és terhelési tilalom alól.

Felek a megállapodásban foglalt feltételekkel egyetértenek, azokat elfogadják, és azt, mint akaratukkal mindenben megegyezőt, jóváhagyólag írják alá.

Felek tudomással bírnak arról, hogy a megállapodást 2012. október 31-ig, a vagyonkezelési szerződést legkésőbb 2013. június 30-ig meg kell kötniük és tisztában vannak azzal a ténnyel, hogy e határidő elmulasztása az átvételre kerülő államigazgatási feladatok ellátását biztosító vagyonra vonatkozó ingyenes használati jog alapítását nem akadályozza. 

Jelen megállapodás 8 eredeti példányban készült és 4 számozott oldalból áll, amelyből négy példány az Átadót, négy példány Átvevőt illeti meg.

Kelt: Kecskemét, 2012. október „25. ”
	Németh Balázs
	Dr. Kerényi János

	polgármester
	kormánymegbízott

	Átadó képviseletében
	Átvevő képviseletében


2. számú melléklet a 2012. október 25-i nyílt ülési jegyzőkönyvhöz 

Melléklet a 258/2012. (X. 25.) Bácsalmás v. öh. határozathoz

NYILATKOZAT

Alulírott .Németh Balázs, mint a Bácsalmás Város Önkormányzat képviseletében eljáró polgármester (a továbbiakban: átadó) kijelentem, hogy a mai napon dr. Kerényi János kormánymegbízott – az átvevő részére (a továbbiakban: átvevő) a jegyzőkönyvben átadottakon túlmenően nem áll rendelkezésemre a járások kialakításával összefüggő egyes törvények módosításáról szóló 2012. évi XCIII. törvényben meghatározott vagyonnal összefüggő adat, információ, tény, okirat, dokumentum, valamint kijelentem, hogy az általam tett nyilatkozatok és az átadott, ismertetett adatok, információk, tények, okiratok, dokumentumok valóságtartalmáért, teljeskörűségéért, és az érdemi vizsgálatra alkalmas voltáért teljes felelősséget vállalok.

Jelen nyilatkozat elválaszthatatlan részét képezi az átadás-átvételi megállapodásnak.

Kecskemét,  2012. október 25. 
.....................................
   átadó 
